বারুইপুরে হানা! ভাড়া বাড়ি থেকে বিপুল ভুয়ো পাসপোর্ট উদ্ধার

কলকাতা: বারুইপুরে (Baruipur) বিপুল সংখ্যক ভুয়ো পাসপোর্ট উদ্ধারের ঘটনায় চাঞ্চল্য। খাসমল্লিক এলাকার একটি ভাড়া বাড়িতে বুধবার গভীর রাতে অভিযান চালিয়ে দু’জনকে গ্রেফতার করল বারুইপুর থানার পুলিশ (Baruipur Policce)। ধৃতদের কাছ থেকে একাধিক পাসপোর্ট উদ্ধার হয়েছে বলে পুলিশ সূত্রে খবর (District news)।

পুলিশ জানিয়েছে, উদ্ধার হওয়া পাসপোর্টগুলির মধ্যে পশ্চিমবঙ্গের নদিয়া জেলার বাসিন্দাদের পাশাপাশি বিহার ও ওড়িশার বাসিন্দাদের নামও রয়েছে। এতগুলি পাসপোর্ট তাদের কাছে কীভাবে এল, সেগুলি আদৌ ভুয়ো কি না—সব দিক খতিয়ে দেখা হচ্ছে।

আরও পড়ুন: নতুন বছরেই খুলছে রোহিণীর রাস্তা, স্বস্তিতে পর্যটক থেকে পাহাড়ের ব্যবসায়ীরা

ধৃতদের নাম মেহেবুব মোল্লা ওরফে রাজ এবং প্রীতম বসু। মেহেবুবের বাড়ি মগরাহাটে, অন্যদিকে প্রীতম নরেন্দ্রপুর থানা এলাকার বাসিন্দা। পুলিশ সূত্রে জানা গিয়েছে, প্রীতম কর্মসূত্রে দীর্ঘদিন মুম্বইতে থাকত। প্রাথমিক তদন্তে পুলিশের অনুমান, বিদেশে চাকরির টোপ দিয়ে বিভিন্ন মানুষের কাছ থেকে পাসপোর্ট সংগ্রহ করত অভিযুক্তরা। পরে সেই পাসপোর্ট আটকে রেখে মোটা অঙ্কের টাকা আদায় করা হতো।

পুলিশ আরও জানিয়েছে, প্রায় ৭–৮ মাস ধরে ওই এলাকায় একটি বাড়ি ভাড়া নিয়ে থাকছিল ধৃতরা। গোপন সূত্রে খবর পেয়ে বুধবার রাতে ওই ভাড়া বাড়িতে অভিযান চালিয়ে তাদের গ্রেফতার করা হয়। ঘটনার তদন্ত শুরু করেছে বারুইপুর থানার পুলিশ। বৃহস্পতিবার ধৃত দু’জনকে বারুইপুর মহকুমা আদালতে পেশ করা হবে। পুলিশ হেফাজতের আবেদন জানানো হয়েছে।